Il-Kummissjoni Ewropea - Stqarrija għall-istampa Il-Kummissjoni Ewropea tilqa' l-ftehim proviżorju biex tipproteġi aħjar lill- informaturi madwar l-UE Strasburgu, it-12ta' marzu 2019 Dawn ir-regoli l-ġodda, li jistabbilixxu standards għall-UE kollha għall-protezzjoni tal-informaturi, ġew proposti għall-ewwel darba mill-Kummissjoni Ewropea f'April tal-2018. L-Ewwel Viċi President, Frans Timmermans, qal: " Irridu nipproteġu lill-informaturi milli jiġu kkastigati, imkeċċija, mid-dimozzjoni jew milli jkunu mfittxija fil-qorti talli jagħmlu dak li huwa xieraq għas-soċjetà. Dawn ir-regoli l-ġodda dwar il-protezzjoni tal-informaturi fl-UE kollha jagħmlu eżattament dan u se jiżguraw li l-informaturi jkunu jistgħu jirrapportaw b'mod sikur dwar il-ksur tad- dritt tal-UE f'ħafna oqsma. Dan se jgħin biex jiġu indirizzati l-frodi, il-korruzzjoni, l-evitar tat-taxxa korporattiva u l-ħsara għas-saħħa tan-nies u l-ambjent. Aħna nħeġġu lill-Istati Membri biex jimplimentaw oqfsa komprensivi għall-protezzjoni tal-informaturi bbażati fuq l-istess prinċipji. " Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, stqarret: " L-Iżvelar ta' Dieselgate, tal-Panama Papers u ta' Cambridge Analytica urewna kif l-informaturi jgħinu biex jinkixfu attivitajiet illegali li jagħmlu ħsara kemm għall-interess pubbliku kif ukoll għall-benessri ġenerali tagħna. Għandna nappoġġaw u nipproteġu lin-nies kuraġġużi li jikxfu attivitajiet illegali. Ninsab kuntent li lħaqna sistema bbilanċjata li tħeġġeġ lil min iħaddem biex isolvi l-problemi internament iżda tippermetti wkoll li l-informaturi jirrikorru għand l-awtoritajiet pubbliċi mingħajr il- biża' ta' ritaljazzjoni." Ir-regoli l-ġodda jkopru firxa wiesgħa ta' oqsma tal-liġi tal-UE, inklużi l-ġlieda kontra l-ħasil tal-flus u t- tassazzjoni korporattiva, il-protezzjoni tad-data, il-protezzjoni tal-interessi finanzjarji tal-Unjoni, is- sikurezza alimentari u dik tal-prodotti u l-ħarsien ambjentali u s-sikurezza nukleari. Barra minn hekk, l- Istati Membri huma liberi li jestendu dawn ir-regoli għal oqsma oħra. Il-Kummissjoni tinkoraġġihom biex jistabbilixxu oqfsa kompluti għall-protezzjoni tal-informaturi abbażi tal-istess prinċipji. Proċeduri ċari ta' rapportar u obbligi għal min iħaddem : ir-regoli l-ġodda se jistabbilixxu mezzi sikuri biex isir rapportar kemm fi ħdan organizzazzjoni kif ukoll lill-awtoritajiet pubbliċi. Kanali sikuri għar-rapportar: l-informaturi huma mħeġġa jirrapportaw l-ewwel internament, jekk il-ksur li jkunu jridu jiżvelaw jista' jiġi indirizzat b'mod effettiv fi ħdan l-organizzazzjoni tagħhom u fejn ma jkunux f'riskju ta' ritaljazzjoni. Huma jistgħu wkoll jirrapportaw direttament lill- awtoritajiet kompetenti kif jidhrilhom xieraq, fid-dawl taċ-ċirkostanzi tal-każ. Barra minn hekk, jekk ma tittieħed l-ebda azzjoni xierqa wara li jirrapportaw lill-awtoritajiet jew f'każ ta' periklu imminenti jew evidenti għall-interess pubbliku jew meta r-rapportar lill-awtoritajiet ma jkunx se jaħdem, pereżempju minħabba li l-awtoritajiet huma f'kollużjoni mal-awtur tar-reat, l-informaturi jistgħu jagħmlu żvelar pubbliku inkluż lill-midja. Dan se jipproteġi lill-informaturi meta jaġixxu bħala sorsi għall-ġurnaliżmu investigattiv. Il-prevenzjoni tar-ritaljazzjoni u l-protezzjoni effettiva: Ir-regoli se jipproteġu lill-informaturi kontra t-tkeċċija, id-demozzjoni u forom oħra ta' ritaljazzjoni. Huma se jeħtieġu wkoll li l- awtoritajiet nazzjonali jinfurmaw liċ-ċittadini dwar il-proċeduri għall-iżvelar ta' informazzjoni protettta (whistleblowing) u l-protezzjoni disponibbli. L-informaturi se jkunu protetti wkoll fi proċedimenti ġudizzjarji. Dan il-ftehim proviżorju issa jrid jiġi approvat formalment kemm mill-Parlament Ewropew kif ukoll mill- Kunsill. Il-pass li jmiss Il-protezzjoni mogħtija lill-informaturi fl-UE bħalissa hija frammentata u mhux konsistenti. Fil-biċċa l- kbira tal-pajjiżi tal-UE, il-protezzjoni mogħtija hija parzjali u tapplika biss għal setturi jew kategoriji speċifiċi ta' impjegati. Il-Kummissjoni impenjat ruħha li tieħu azzjoni biex tipproteġi lill-informaturi, bħas-sorsi tal-ġurnalisti, fit-tieni Kollokju Annwali dwar id-Drittijiet Fundamentali f'Novembru 2016, li kienet dwar it-tema "Il- Pluraliżmu tal-Midja u d-Demokrazija". Il-Kummissjoni pproponiet dan l-abbozz ta' Direttiva dwar il- protezzjoni ta' persuni li jirrapportaw dwar ksur tad-dritt tal-Unjoni f'April 2018. Huwa kien akkumpanjat minn Komunikazzjoni dwar kif jistgħu jiġu protetti aħjar l-informaturi fl-Ewropa b'mod aktar ġenerali. It-tisħiħ tal-protezzjoni tal-informaturi jqiegħed fis-seħħ ukoll l-impenn tal-Kummissjoni li tenfasizza aktar l-infurzar tal-liġi tal-UE, kif stabbilit fil-Komunikazzjoni tagħha tal-2016 dwar id-Dritt tal-UE: Riżultati Aħjar permezz ta' Applikazzjoni Aħjar Għal Aktar Informazzjoni Il-Kummissjoni tipproponi regoli ġodda dwar il-protezzjoni tal-informaturi Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_Ewropea_tilqa__l-ftehim_provi_orju_biex_tipprote_i_a_jar_lill-informaturi_madwar_l-UE.pdf